બન્યું એવું હતું કે વાંસદા તાલુકાના રાણીફળિયા ગામમાંથી ત્રણેક દિવસ પહેલા એક દીપડાનું બચ્ચું મળી આવ્યું હતું. આ બચ્ચાને તેની માતા સાથે મેળાપ કરાવી આપવાનું એક પડકાર ભર્યું કામ વનવિભાગની સામે આવ્યું હતું. પહેલા વન વિભાગે બચ્ચાની મેડિકલ તપાસ કરાવીને તેને સ્વસ્થ રાખ્યું હતું. સોમવારે સવારે બચ્ચું જ્યાંથી મળી આવ્યું હતું તે વિસ્તારમાં માદા દીપડાના પગલાં જોવા મળ્યા હતા એટલે બચ્ચાની મા આ વિસ્તારમાં જ ફરી રહી હોવાનું જાણવા મળ્યું હતું. વનવિભાગે બચ્ચાને ફરી જ્યાંથી મળ્યું હતું ત્યાં મૂક્યું હતું. થોડીવારમાં જ તેની માતા આવીને તેને લઈ ગઈ હતી.